KIRJALLINEN KYSYMYS P-1577/01 esittäjä(t): Georg Jarzembowski (PPE-DE) komissiolle. Sardiinisäilykkeiden kaupan pitämistä koskevista yhteisistä vaatimuksista 21. kesäkuuta 1989 annetun asetuksen 2 artiklan toisen luetelmakohdan tulkinta.



Virallinen lehti nro 350 E , 11/12/2001 s. 0195 - 0196



KIRJALLINEN KYSYMYS P-1577/01 esittäjä(t): Georg Jarzembowski (PPE-DE) komissiolle (21. toukokuuta 2001) Aihe: Sardiinisäilykkeiden kaupan pitämistä koskevista yhteisistä vaatimuksista 21. kesäkuuta 1989 annetun asetuksen 2 artiklan toisen luetelmakohdan tulkinta Neuvoston 21. kesäkuuta 1989 sardiinisäilykkeiden kaupan pitämistä koskevista yhteisistä vaatimuksista antaman asetuksen N:o 2136/89(1) 2 artiklassa vahvistetaan kaupan pidettäviä sardiinilajeja koskevat vaatimukset. Asetuksen 2 artiklan toisessa luetelmakohdassa säädetään, että sardiinisäilykkeitä voidaan valmistaa ainoastaan sardina pilchardus Walbaum -lajin kaloista. Maailman kauppajärjestön säännöissä, erityisesti kauppaa ja tulleja koskevan yleissopimuksen (GATT-sopimus) III artiklassa, IX artiklan 1 kohdassa ja XI artiklan 1 kohdassa, määrätään kuitenkin, että samanlaisia (like-products) tuotteita on kohdeltava tasapuolisesti esimerkiksi samankaltaisten kotimaisten tai kolmansista maista peräisin olevien tuotteiden kanssa. Onko komissio tietoinen siitä, että asetuksen N:o 2136/89 2 artiklan toinen luetelmakohta saattaa olla GATT-sopimuksen määräysten, erityisesti III artiklan, IX artiklan1 kohdan ja XI artiklan 1 kohdan vastainen, koska siinä edellytetään samankaltaisten sardiinilajien kuten sardinops sagax -lajin poissulkemista markkinoilta? Onko komissio ottanut huomioon, että samankaltaisten tuotteiden poissulkeminen saattaisi olla GATT-sopimuksen samanlaisten tuotteiden (like-products) tasapuolista kohtelua koskevan määräyksen vastainen? Miten komissio aikoo estää asetuksen N:o 2136/89 ristiriidan edellä mainittujen GATT-sopimuksen määräysten kanssa ja luoda oikeusvarmuuden? (1) EYVL L 212, 22.7.1989, s. 79. Pascal Lamyn komission puolesta antama vastaus (22. kesäkuuta 2001) Neuvoston 21. kesäkuuta 1989 antamassa asetuksessa (ETY) N:o 2136/89 säädetään sardiinisäilykkeiden kaupan pitämistä koskevista yhteisistä vaatimuksista. Neuvoston asetuksessa ei suljeta pois yhteisön markkinoilta muita sardiinilajeja kuten silmäsardiinia (sardinops sagax). Sardiini-nimityksen käyttö on kuitenkin asetuksen mukaan rajoitettu siten, että sitä voidaan käyttää vain sardina pilchardus Walbaum -lajin kaloista. Täten sardiini-nimitys viittaa siihen lajiin, josta perinteisesti yhteisössä käytetään sardiini-nimitystä. Tällä rajoituksella pyritään varmistamaan markkinoiden avoimuus ja estämään kuluttajien harhaanjohtaminen. Muitakin sardiinilajeja voidaan kuitenkin vapaasti myydä yhteisön alueella, jos lajeista käytetään sellaista nimitystä, joka erottaa ne sardina pilchardus Walbaum -lajin kaloista. Vastauksena arvoisan parlamentin jäsenen kysymykseen kauppaa ja tulleja koskevan yleissopimuksen (GATT-sopimus) ja neuvoston asetuksen (ETY) N:o 2136/89 yhteensopivuudesta komissio tähdentää, että ottaen huomioon sekä GATT-sopimuksen että Maailman kauppajärjestön (WTO) paneelin mukaisen tulkinnan tuotteiden samanlaisuudesta, sardiini ja silmäsardiini eivät välttämättä ole samankaltaisia tuotteita (like products). Vaikka tuotteet olisivatkin samankaltaisia, tärkeintä on että neuvoston asetuksen (ETY) N:o 2136/89 mukaan silmäsardiini-lajin tuotteita ei kohdella epäedullisemmin kuin sardiini-lajin tuotteita, sillä molempia tuotteita voidaan vapaasti markkinoida ilman rajoituksia yhteisön alueella. Sardiini-nimityksen käyttö yhteisössä on rajattu koskemaan ainoastaan sardine pilchardus Walbaum -lajin kaloja vain siksi, että rajoituksella halutaan suojella kuluttajia. Tämänkaltainen rajoitus ei perustu ainoastaan yhteisön lainsäätäjän oikeutettuun etuun vaan se on yhdenmukainen tätä asiaa koskevien kansainvälisten vaatimuksien kanssa, kuten Codex Alimentarius -komission standardien kanssa. Lisäksi neuvoston asetuksen (ETY) N:o 2136/89 säätämisen tarkoituksena ei ollut suojella yhteisön tuotannonalaa, mikä käy ilmi siitä että noin 38 prosenttia yhteisössä kulutetusta sardiinista on maahan tuotua sardiinia. Komissio haluaa tässä yhteydessä myös ilmoittaa arvoisalle parlamentin jäsenelle, että Peru on pyytänyt WTO-sopimuksen mukaista kuulemismenettelyä neuvoston asetuksen N:o 2136/89 osalta. Komissio käyttää näitä neuvotteluja selventääkseen yksityiskohtaisesti Perun viranomaisille, miksi neuvoston asetus (ETY) N:o 2136/89 on täysin yhdenmukainen yhteisön kansainvälisten velvoitteiden kanssa.